**Prístup k financovaniu pre MSP**

**Kontrolný zoznam v prípade pomoci poskytnutej podľa všeobecného nariadenia o skupinových výnimkách z roku 2014 (nariadenie č. 651/2014 zmenené nariadením 2021/1237)**

Ako prvé skontrolujte spoločné ustanovenia všeobecného nariadenia o skupinových výnimkách (články 1 – 12). Potom skontrolujte osobitné ustanovenia uvedené v oddieloch, ktoré nasledujú po oddiele A.

**A. Spoločné ustanovenia o uplatňovaní**

|  |  |
| --- | --- |
| **Všeobecné podmienky zlučiteľnosti** | **Kontrola zlučiteľnosti (OK?)** |
| **Článok 1** |  |
| **Článok 1 – Vylúčenie určitých činností a pomoci presahujúcej určitú sumu (odsek 2)** |  |
| **Neuplatňuje sa** na:   1. schémy pomoci na uľahčenie prístupu k financovaniu pre MSP s priemerným **ročným rozpočtom na štátnu pomoc presahujúcim 150 miliónov EUR**, a to od uplynutia šiestich mesiacov od nadobudnutia ich účinnosti (toto nariadenie sa môže naďalej uplatňovať na ktorúkoľvek z týchto schém pomoci na dlhšie obdobie po tom, ako sa posúdi príslušný plán hodnotenia notifikovaný Komisii členským štátom, a to do 20 pracovných dní od nadobudnutia účinnosti schémy). Ak Komisia už predĺžila uplatňovanie tohto nariadenia na takéto schémy nad rámec pôvodných šiestich mesiacov, členské štáty sa môžu rozhodnúť predĺžiť platnosť týchto schém do konca obdobia uplatňovania tohto nariadenia za predpokladu, že dotknutý členský štát predložil hodnotiacu správu v súlade s plánom hodnotenia schváleným Komisiou; 2. akékoľvek **zmeny** vyššie uvedených schém iné než zmeny, ktoré nemôžu ovplyvniť zlučiteľnosť schémy pomoci podľa tohto nariadenia alebo nemôžu výrazným spôsobom ovplyvniť obsah schváleného plánu hodnotenia; 3. pomoc na činnosti súvisiace s **vývozom** do tretích krajín alebo členských štátov; 4. pomoc, ktorá je **podmienená uprednostňovaním používania domáceho** tovaru pred tovarom dovážaným. |
| **Článok 1 – Vylúčenie určitých odvetví (odsek 3)** |  |
| **Neuplatňuje sa** na:   * **spracovanie a marketing poľnohospodárskych výrobkov\***, ak je výška pomoci stanovená na základe ceny alebo množstva takýchto výrobkov kúpených od prvovýrobcov alebo umiestnených na trh príslušnými podnikmi alebo ak je pomoc podmienená tým, že má byť čiastočne alebo úplne postúpená prvovýrobcom, * **pomoc na uľahčenie zatvorenia uhoľných baní neschopných konkurencie** (rozhodnutie Rady 2010/787).   \* *Ak podnik pôsobí aj v odvetviach patriacich do rozsahu pôsobnosti tohto nariadenia, toto nariadenie sa uplatňuje na pomoc poskytovanú v súvislosti s týmito odvetviami pod podmienkou, že členský štát zabezpečí, aby sa z poskytnutej pomoci nepodporovali činnosti vykonávané vo vylúčených odvetviach.* |
| **Článok 1 – Vylúčenie podnikov dotknutých pravidlom podľa rozhodnutia vo veci Deggendorf (odsek 4)** |  |
| **Neuplatňuje sa** na:   1. schémy pomoci, ktoré výslovne nevylučujú vyplatenie individuálnej pomoci podniku, voči ktorému sa nárokuje vrátenie pomoci na základe predchádzajúceho rozhodnutia Komisie, ktorým sa pomoc vyhlasuje za neoprávnenú a nezlučiteľnú s vnútorným trhom; 2. pomoc *ad hoc* v prospech podniku v zmysle písmena a). |
| **Článok 1 – Vylúčenie podnikov v ťažkostiach (odsek 4)** |  |
| **Neuplatňuje sa** na pomoc pre podniky v ťažkostiach   * **výnimka**: článok 21 (Pomoc vo forme rizikového financovania) a článok 22 (Pomoc pre začínajúce podniky) za predpokladu, že s podnikmi v ťažkostiach sa nezaobchádza priaznivejšie ako s inými podnikmi, * **odchylne od uvedeného**: toto nariadenie sa uplatňuje na podniky, ktoré k 31. decembru 2019 neboli v ťažkostiach, ale stali sa podnikmi v ťažkostiach počas obdobia od 1. januára 2020 do 31. decembra 2021. |
| **Článok 1 – Vylúčenie opatrení pomoci porušujúcich právne predpisy Únie (odsek 5)** |  |
| **Neuplatňuje sa** na opatrenia štátnej pomoci, ktorých samotný obsah, podmienky s nimi spojené alebo ich metóda financovania predstavujú neoddeliteľné porušenie právnych predpisov Únie, a to najmä:  a) povinnosť príjemcu mať hlavné sídlo alebo byť usadený predovšetkým v príslušnom členskom štáte. Povoľuje sa požiadavka, aby mal príjemca v čase vyplatenia pomoci prevádzkareň alebo pobočku v členskom štáte poskytujúcom pomoc;  b) povinnosť používať domáce výrobky alebo služby;  c) obmedzenie možnosti príjemcov využívať výsledky výskumu, vývoja a inovácií v iných členských štátoch. |
| **Článok 4 – Jednotlivé stropy vymedzujúce notifikačnú povinnosť** |  |
| **Neuplatňuje sa** na pomoc, ktorá presahuje:   * rizikové financovanie: 15 miliónov EUR na jeden oprávnený podnik v rámci akéhokoľvek opatrenia financovania (článok 21 ods. 9), * začínajúce podniky: výšky stanovené na jeden podnik v článku 22 ods. 3, 4 a 5,   Stropy **sa nesmú** obchádzať umelým rozdeľovaním schém pomoci alebo projektov pomoci. |  |
| **Článok 5 – Transparentnosť pomoci** |  |
| Nariadenie sa uplatňuje iba na transparentnú pomoc, pričom za transparentné sa považujú:   * granty a bonifikácia úrokov, * úvery (ak sa ekvivalent hrubého grantu pomoci vypočítal na základe referenčnej sadzby platnej v čase poskytnutia grantu), * záruky (ekvivalent hrubého grantu sa vypočítal na základe poplatkov podľa pravidla bezpečného prístavu stanovených v oznámení Komisie)   alebo  ekvivalent hrubého grantu bol pred začatím uplatňovania opatrenia schválený na základe oznámenia Komisie o zárukách a schválená metodika výpočtu výslovne upravuje druh záruky a druh príslušnej transakcie v kontexte uplatňovania všeobecného nariadenia o skupinových výnimkách),   * daňové zvýhodnenie (ak je stanovená horná hranica, ktorou sa zabezpečí, že nedôjde k prekročeniu stropu), * pomoc vo forme vratných preddavkov, ak celková nominálna výška vratného preddavku nepresahuje stropy uplatniteľné v súlade s týmto nariadením alebo ak metodika na výpočet ekvivalentu hrubého grantu vratného preddavku bola pred začatím uplatňovania opatrenia akceptovaná v nadväznosti na jej notifikáciu Komisii, * pomoc vo forme opatrení rizikového financovania (ak sú splnené podmienky stanovené v článku 21), * pomoc pre začínajúce podniky (ak sú splnené podmienky stanovené v článku 22), * pomoc vo forme predaja alebo lízingu hmotných aktív pod úrovňou trhových sadzieb, ak je hodnota stanovená na základe nezávislého odhadu pred transakciou alebo na základe odkazu na verejne dostupnú, pravidelne aktualizovanú a všeobecne akceptovanú referenčnú hodnotu. |  |
| **Článok 6 – Stimulačný účinok** |  |
| Pomoc môže byť oslobodená od notifikačnej povinnosti len vtedy, ak má stimulačný účinok:   * **Príjemca predložil členskému štátu písomnú žiadosť o pomoc pred začatím práce** na projekte alebo činnosti, ktorá obsahuje aspoň tieto informácie:  1. názov a veľkosť podniku; 2. opis projektu vrátane dátumov jeho začatia a ukončenia; 3. miesto projektu; 4. zoznam nákladov na projekt; 5. typ pomoci (grant, úver, záruka, vratný preddavok, kapitálová injekcia alebo iný typ) a výška verejných financií potrebných na projekt.   🡪**Výnimky**   * **V prípade daňového zvýhodnenia** sa podmienka stimulačného účinku považuje za splnenú, ak:  1. opatrenie vytvára nárok na pomoc v súlade s objektívnymi kritériami a bez ďalšieho uplatnenia diskrečnej právomoci členského štátu a 2. opatrenie bolo schválené a nadobudlo účinnosť pred začatím práce na podporovanom projekte alebo pred začatím podporovanej činnosti, s výnimkou prípadu následných fiškálnych schém, ak sa na danú činnosť vzťahovali už predchádzajúce schémy vo forme daňového zvýhodnenia.  * **V prípade pomoci na uľahčenie prístupu k financovaniu pre MSP sa nevyžaduje existencia stimulačného účinku alebo sa predpokladá, že takýto účinok existuje (ak sú splnené podmienky stanovené v článkoch 21 a 22).** |  |
| **Článok 7 – Oprávnené náklady (relevantné iba v prípade pomoci na náklady na prieskum)** |  |
| **Na účely výpočtu intenzity pomoci:**   * Na výpočet sa použijú číselné údaje pred odpočítaním dane alebo iných poplatkov. Výška oprávnených nákladov sa môže vypočítať v súlade s možnosťami zjednodušeného vykazovania nákladov (nariadenie č. 1303/2013 alebo nariadenie 2021/1060) podľa toho, ktoré sa na ne vzťahuje, za predpokladu, že operácia je aspoň čiastočne financovaná z niektorého fondu Únie, takže je možné použiť uvedené možnosti zjednodušeného vykazovania nákladov, a že predmetná kategória nákladov je oprávnená podľa príslušného ustanovenia o oslobodení od notifikačnej povinnosti. * Pomoc sa poskytuje inou formou než formou grantu, pričom výška pomoci sa rovná ekvivalentu hrubého grantu pomoci. * Pomoc splatná v budúcnosti vrátane pomoci splatnej v niekoľkých splátkach sa diskontuje na jej hodnotu v čase poskytnutia. Oprávnené náklady sa takisto diskontujú na ich hodnotu v čase poskytnutia pomoci. Diskontná úroková sadzba je sadzba, ktorá sa uplatňovala v čase poskytnutia pomoci. * Ak je pomoc poskytnutá vo forme vratných preddavkov, ktoré sú pri absencii prijatej metodiky výpočtu ich ekvivalentu hrubého grantu vyjadrené ako percento oprávnených nákladov, a ak opatrenie stanovuje, že v prípade úspešného výsledku projektu stanoveného na základe primeranej a prezieravej hypotézy budú preddavky splatené s úrokovou sadzbou, ktorá sa prinajmenšom rovná diskontnej sadzbe uplatňovanej v čase poskytnutia pomoci, maximálna intenzita pomoci sa môže zvýšiť o 10 percentuálnych bodov.   **Oprávnené náklady a dokumentácia:**   * Oprávnené náklady doložené prehľadnými, konkrétnymi a aktuálnymi dokumentmi. * Výška oprávnených nákladov sa môže vypočítať v súlade s možnosťami zjednodušeného vykazovania nákladov stanovenými v nariadení č. 1303/2013 za predpokladu, že operácia je aspoň čiastočne financovaná z niektorého fondu Únie, takže je možné použiť uvedené možnosti zjednodušeného vykazovania nákladov, a že predmetná kategória nákladov je oprávnená podľa príslušného ustanovenia o oslobodení od notifikačnej povinnosti. |  |
| **Článok 8 – Kumulácia** |  |
| * Pri zisťovaní toho, či sa dodržiavajú stropy vymedzujúce notifikačnú povinnosť a maximálne intenzity pomoci, sa zohľadňuje **celková výška** pomoci (odsek 1). * Ak sa **financovanie zo strany Únie** (ktoré nie je pod kontrolou členského štátu) kombinuje so štátnou pomocou, tak sa pri zisťovaní toho, či sú dodržané stropy vymedzujúce notifikačnú povinnosť a maximálne intenzity pomoci alebo maximálna výška pomoci, zohľadňuje len táto štátna pomoc, za predpokladu, že celková suma verejného financovania poskytnutá vo vzťahu k tým istým oprávneným nákladom nepresahuje najvýhodnejšiu mieru financovania stanovenú v uplatniteľných pravidlách práva Únie (odsek 2). * Pomoc oslobodená od notifikačnej povinnosti sa môže kumulovať s akoukoľvek inou štátnou pomocou, ak sa poskytuje v súvislosti s **inými identifikovateľnými oprávnenými nákladmi** [odsek 3 písm. a)]. * Kumulácia pomoci oslobodenej od notifikačnej povinnosti s akoukoľvek inou pomocou v súvislosti s **tými istými** – čiastočne alebo úplne sa prekrývajúcimi – **oprávnenými nákladmi** nie je povolená, ak by sa v dôsledku toho prekročila najvyššia intenzita pomoci/výška pomoci uplatniteľná na túto pomoc [odsek 3 písm. b)][[1]](#footnote-1). * **Pomoc, pri ktorej nemožno identifikovať oprávnené náklady** a ktorá je oslobodená od notifikačnej povinnosti podľa článku 21 (Pomoc vo forme rizikového financovania), článku 22 (Pomoc pre začínajúce podniky) a článku 23 (Pomoc na alternatívne obchodné platformy zamerané na MSP) tohto nariadenia, sa môže kumulovať s akoukoľvek inou štátnou pomocou, pri ktorej možno identifikovať oprávnené náklady. Pomoc, pri ktorej nemožno identifikovať oprávnené náklady, sa môže kumulovať s akoukoľvek inou štátnou pomocou, pri ktorej nemožno identifikovať oprávnené náklady, až do výšky najvyššieho príslušného celkového stropu financovania stanoveného za osobitných okolností každého prípadu v tomto alebo inom nariadení o skupinovej výnimke alebo rozhodnutí prijatom Komisiou (odsek 4). * Štátna pomoc oslobodená od notifikačnej povinnosti všeobecným nariadením o skupinových výnimkách sa v súvislosti s tými istými oprávnenými nákladmi nesmie kumulovať so žiadnou pomocou ***de minimis***, ak by takáto kumulácia mala za následok intenzitu pomoci presahujúcu intenzitu pomoci stanovenú v kapitole III všeobecného nariadenia o skupinových výnimkách (odsek 5). |  |
| **Článok 9 – Uverejňovanie a informácie** |  |
| * Na súhrnnom webovom sídle týkajúcom sa štátnej pomoci na národnej alebo regionálnej úrovni sa uverejnia tieto informácie (odsek 1):   1. súhrnné informácie (pozri článok 11) v štandardizovanom formáte (príloha II) alebo odkaz na prístup k nim;   2. plné znenie každého opatrenia pomoci (pozri článok 11) alebo odkaz na prístup k plnému zneniu;   3. informácie o každom poskytnutí individuálnej pomoci presahujúcej 500 000 EUR (pozri prílohu III), v prípade príjemcov pôsobiacich v poľnohospodárskej prvovýrobe (okrem tých, na ktorých sa vzťahuje oddiel 2a) o každom poskytnutí individuálnej pomoci na takúto výrobu presahujúcej 60 000 EUR a v prípade príjemcov pôsobiacich v odvetví rybolovu a akvakultúry (okrem tých, na ktorých sa vzťahuje oddiel 2a) o každom poskytnutí individuálnej pomoci presahujúcej 30 000 EUR. * V prípade schém vo forme daňového zvýhodnenia a schém, na ktoré sa vzťahujú články 16 a 21 (okrem MSP, ktoré na žiadnom trhu neuskutočnili žiadny komerčný predaj), sa podmienky stanovené v odseku 1 písm. c) tohto článku považujú za splnené, ak členské štáty uverejnia požadované informácie o sumách individuálnej pomoci v týchto rozpätiach (v mil. EUR) (odsek 2): * 0,03 – 0,5 (len v prípade rybolovu a akvakultúry), * 0,06 – 0,5 (len v prípade poľnohospodárskej prvovýroby), * 0,5 – 1, * 1 – 2, * 2 – 5, * 5 – 10, * 10 – 30 a * 30 a viac. * Informácie uvedené v odseku 1 písm. c) sú štruktúrované a prístupné štandardizovaným spôsobom (pozri prílohu III) a umožňujú funkcie účinného vyhľadávania a sťahovania. Informácie uvedené v odseku 1 sa uverejňujú do 6 mesiacov odo dňa poskytnutia pomoci alebo v prípade pomoci vo forme daňového zvýhodnenia do 1 roka odo dňa, keď sa má vypracovať daňové priznanie, a sú dostupné aspoň 10 rokov od dátumu poskytnutia pomoci (odsek 4). * Členské štáty splnia ustanovenia tohto článku najneskôr do dvoch rokov od nadobudnutia účinnosti tohto nariadenia (odsek 6). |  |
| **Článok 11 – Podávanie správ (informačné hárky)** |  |
| * Komisii treba zaslať (odsek 1):  1. súhrnné informácie v štandardizovanom formáte stanovenom v prílohe II, spolu s odkazom poskytujúcim prístup k úplnému zneniu opatrenia vrátane jeho zmien, a to do 20 pracovných dní odo dňa, keď opatrenie nadobudlo účinnosť; 2. výročnú správu [nariadenie (ES) č. 794/2004] v elektronickej forme o uplatňovaní tohto nariadenia, ktorá obsahuje informácie uvedené v danom nariadení, a to za každý celý rok alebo každú časť roka, počas ktorého sa toto nariadenie uplatňuje. |  |

**Pokiaľ ide o vymedzenie pojmov**: článok 2 (venujte pozornosť novému vymedzeniu pojmu „podnik v ťažkostiach“ a vymedzeniu pojmu „pomoc na uľahčenie prístupu k financovaniu pre MSP“)

**B. Osobitné ustanovenia týkajúce sa pomoci na uľahčenie prístupu k financovaniu pre MSP**

|  |  |
| --- | --- |
| **Článok 21**  **Pomoc vo forme rizikového financovania** | **Kontrola zlučiteľnosti (OK?)** |
| * Zlučiteľná a oslobodená od notifikačnej povinnosti za predpokladu, že sú splnené všeobecné podmienky zlučiteľnosti a podmienky tohto článku (odsek 1). |  |
| **Formy pomoci** |  |
| * Na úrovni finančných sprostredkovateľov: **formy pomoci vo forme rizikového financovania v prospech nezávislých súkromných investorov** (odsek 2):  1. kapitál alebo kvázi kapitál, alebo finančný príspevok na poskytnutie rizikových finančných investícií do oprávnených podnikov; 2. úvery na poskytnutie rizikových finančných investícií do oprávnených podnikov; 3. záruky na pokrytie strát z rizikových finančných investícií do oprávnených podnikov.  * **Nezávislí súkromní investori**: pomoc vo forme rizikového financovania v rovnakých formách, aké sú uvedené vyššie, alebo vo forme daňových stimulov pre súkromných investorov, ktorí sú fyzickými osobami poskytujúcimi rizikové financovanie oprávneným podnikom (odsek 3). * **Formy pomoci v prospech oprávnených podnikov**: pomoc vo forme rizikového financovania prostredníctvom kapitálových a kvázi kapitálových investícií, úverov, záruk alebo ich kombinácie (odsek 4). |  |
| **Oprávnené podniky a operácie** |  |
| * **Oprávnené podniky**: v čase počiatočnej rizikovej finančnej investície sú nekótovanými MSP a spĺňajú aspoň jednu z týchto podmienok (odsek 5):  1. nepôsobia na žiadnom trhu; 2. pôsobia na akomkoľvek trhu kratšie ako 7 rokov po ich prvom komerčnom predaji; 3. vyžadujú počiatočnú rizikovú finančnú investíciu, ktorá je podľa podnikateľského plánu zostaveného na účely zavedenia nového výrobku alebo vstupu na nový geografický trh vyššia než 50 % ich priemerného ročného obratu za obdobie predchádzajúcich 5 rokov.  * Pomoc vo forme rizikového financovania môže pokrývať aj **pokračovanie investícií** do oprávnených podnikov, a to aj po 7 rokoch po ich prvom komerčnom predaji; kumulatívne podmienky (odsek 6): * celková výška rizikového financovania nesmie v rámci žiadneho opatrenia rizikového financovania presiahnuť 15 miliónov EUR (pozri odsek 9), * možnosť pokračovania investícií sa plánovala v pôvodnom podnikateľskom pláne, * nedošlo k prepojeniu podniku prijímajúceho pokračujúce investície (článok 3 ods. 3 prílohy I) s podnikom iným, než je finančný sprostredkovateľ alebo nezávislý súkromný investor poskytujúci rizikové financovanie v rámci opatrenia, pokiaľ nový subjekt nespĺňa podmienky definície MSP. * **Náhradný kapitál**: v prípade kapitálových a kvázi kapitálových investícií do oprávnených podnikov možno opatrením rizikového financovania podporiť náhradný kapitál iba vtedy, ak sa náhradný kapitál kombinuje s novým kapitálom predstavujúcim aspoň 50 % každého kola investícií do oprávnených podnikov (odsek 7). * V prípade kapitálových a kvázi kapitálových investícií uvedených v odseku 2 písm. a) sa na účely **riadenia likvidity** môže použiť maximálne 30 % celkových kapitálových vkladov a nesplateného upísaného kapitálu finančného sprostredkovateľa (odsek 8). |  |
| **Strop pre opatrenia rizikového financovania a minimálna súkromná účasť** |  |
| * **Celková výška rizikového financovania** pre oprávnené podniky (pozri odsek 4) **nesmie** presiahnuť 15 miliónov EUR na jeden oprávnený podnik v rámci žiadneho opatrenia rizikového financovania (odsek 9). * V prípade opatrení rizikového financovania poskytujúcich kapitálové, kvázi kapitálové alebo úverové investície do oprávnených podnikov opatrenie rizikového financovania mobilizuje dodatočné financovanie od nezávislých súkromných investorov na úrovni finančných sprostredkovateľov alebo oprávnených podnikov, aby sa dosiahla **celková miera súkromnej účasti** zodpovedajúca týmto minimálnym limitom (odsek 10):   1. 10 % rizikového financovania poskytnutého oprávneným podnikom pred ich prvým komerčným predajom na akomkoľvek trhu;   2. 40 % rizikového financovania poskytnutého oprávneným podnikom uvedeným v odseku 5 písm. b) tohto článku;   3. 60 % rizikového financovania pre investíciu poskytnutú oprávneným podnikom uvedeným v odseku 5 písm. c) a pre pokračovanie investícií do oprávnených podnikov po sedemročnom období uvedenom v odseku 5 písm. b). * Ak je opatrenie rizikového financovania implementované prostredníctvom finančného sprostredkovateľa so zameraním na oprávnené podniky v rôznych štádiách vývoja, ako sa uvádza v odseku 10, a nestanovuje sa účasť súkromného kapitálu na úrovni oprávnených podnikov, finančný sprostredkovateľ dosiahne mieru súkromnej účasti, ktorá predstavuje aspoň vážený priemer na základe objemu jednotlivých investícií v príslušnom portfóliu vyplývajúci z uplatnenia minimálnych mier účasti na takéto investície, ako sa uvádza v odseku 10 (odsek 11). |  |
| **Zásada nediskriminácie** |  |
| * Opatrenie rizikového financovania **nesmie viesť k diskriminácii medzi finančnými sprostredkovateľmi** na základe ich miesta usadenia alebo zapísania v obchodnom registri niektorého členského štátu. Od finančných sprostredkovateľov sa môže vyžadovať, aby spĺňali vopred stanovené kritériá, ktoré sú objektívne odôvodnené charakterom investícií (odsek 12). |  |
| **Podmienky týkajúce sa finančných sprostredkovateľov a maximálne riziko pre štát** |  |
| * Opatrenie rizikového financovania spĺňa tieto podmienky (odsek 13):   1. realizuje sa prostredníctvom jedného alebo viacerých **finančných sprostredkovateľov** s výnimkou daňových stimulov pre súkromných investorov, pokiaľ ide o ich priame investície do oprávnených podnikov;   2. finanční sprostredkovatelia, ako aj investori alebo správcovia fondov **sa vyberajú na základe otvoreného, transparentného a nediskriminačného výberového konania** vykonávaného v súlade s uplatniteľnými právnymi predpismi Únie a vnútroštátnymi právnymi predpismi a s cieľom dosiahnuť primeranú úroveň rozdelenia rizika a odmien, pričom sa v prípade investícií iných ako záruky nerovnomerné rozdelenie zisku uprednostňuje pred ochranou pred znížením hodnoty;   3. v prípade **nerovnomerného rozdelenia strát** medzi verejnými a súkromnými investormi sa prvá strata, ktorú na seba prevezme verejný investor, **obmedzí na 25 %** celkovej investície;   4. v prípade **záruk** podľa odseku 2 písm. c) sa miera záruky obmedzí na 80 % a celkové straty, ktoré na seba prevezme členský štát, sa obmedzia maximálne na 25 % príslušného zaručeného portfólia. Iba záruky pokrývajúce očakávané straty príslušného portfólia krytého zárukou možno poskytnúť bez odmeny. Ak záruka zahŕňa aj pokrytie neočakávaných strát, finančný sprostredkovateľ zaplatí za časť záruky, ktorá sa vzťahuje na neočakávané straty, trhový poplatok za záruku. |  |
| **Opatrenia orientované na zisk a komerčne riadení sprostredkovatelia** |  |
| * Opatreniami rizikového financovania sa musia zabezpečiť **rozhodnutia o financovaní orientované na zisk**. Táto situácia nastáva, keď sú splnené všetky tieto podmienky (odsek 14):   1. finanční sprostredkovatelia sú zriadení v súlade s uplatniteľnými právnymi predpismi;   2. členský štát alebo subjekt poverený realizáciou opatrenia zabezpečí vykonanie hĺbkovej analýzy, ktorá overí komerčnú solídnosť investičnej stratégie na účely realizácie opatrenia rizikového financovania, vrátane náležitej politiky diverzifikácie rizika, ktorej cieľom je dosiahnutie ekonomickej životaschopnosti a efektívneho rozsahu, pokiaľ ide o veľkosť a územný rozsah príslušného portfólia investícií;   3. rizikové financovanie poskytnuté oprávneným podnikom sa zakladá na životaschopnom podnikateľskom pláne, ktorý obsahuje podrobnosti o vývoji výrobku, tržieb a ziskovosti a ktorý vopred preukazuje finančnú životaschopnosť;   4. pre každú kapitálovú a kvázi kapitálovú investíciu existuje jasná a realistická stratégia vystúpenia. * Finanční sprostredkovatelia sú **riadení na komerčnom základe**. Táto požiadavka sa považuje za splnenú, ak finančný sprostredkovateľ a – v závislosti od druhu opatrenia rizikového financovania – správca fondu spĺňajú tieto podmienky (odsek 15):   1. sú podľa zákona alebo na základe zmluvy povinní konať starostlivo ako profesionálni správcovia a v dobrej viere a zamedziť konfliktu záujmov; uplatňujú sa najlepšie postupy a regulačný dohľad;   2. ich odmena zodpovedá trhovým podmienkam. Táto požiadavka sa považuje za splnenú, keď je správca alebo finančný sprostredkovateľ vybraný na základe otvoreného, transparentného a nediskriminačného výberového konania založeného na objektívnych kritériách týkajúcich sa skúseností, odborných znalostí a operačných a finančných schopností;   3. ich odmena je viazaná na ich výkon alebo zdieľajú časť rizík investície spoluinvestovaním z vlastných zdrojov s cieľom zaistiť, aby ich záujmy boli neustále v súlade so záujmami verejného investora;   4. musia vypracovať investičnú stratégiu, kritériá a navrhovaný časový harmonogram investícií;   5. investori musia mať možnosť byť zastúpení v riadiacich orgánoch investičného fondu, ako je dozorná rada alebo poradný výbor. |  |
| **Podmienky týkajúce sa opatrení rizikového financovania vo forme úverov alebo záruk** |  |
| * **Opatrenie rizikového financovania poskytujúce záruky alebo úvery oprávneným podnikom alebo poskytujúce kvázi kapitálové investície, ktoré majú štruktúru ako dlh, do oprávnených podnikov musí spĺňať tieto podmienky (odsek 16):**  1. v dôsledku opatrenia finančný sprostredkovateľ uskutoční investície, ktoré by sa v prípade neposkytnutia pomoci neuskutočnili alebo by sa uskutočnili obmedzeným alebo odlišným spôsobom. Finančný sprostredkovateľ musí byť schopný preukázať, že používa mechanizmus, ktorý zaisťuje, že všetky výhody sú postúpené v čo najväčšom rozsahu konečným príjemcom vo forme vyšších objemov financovania, rizikovejších portfólií, menších požiadaviek na kolaterál, nižších poplatkov za záruku alebo nižších úrokových mier; 2. v prípade úverov a kvázi kapitálových investícií, ktoré majú štruktúru ako dlh, sa pri výpočte maximálnej výšky investície na účely odseku 9 zohľadňuje nominálna hodnota nástroja; 3. v prípade záruk sa pri výpočte maximálnej výšky investície na účely odseku 9 zohľadňuje nominálna výška podkladového úveru. Výška záruky nesmie presiahnuť 80 % podkladového úveru. |  |
| * Členský štát môže poveriť implementáciou opatrenia rizikového financovania **poverený subjekt** (odsek 17). * Pomoc vo forme rizikového financovania pre MSP, ktoré nespĺňajú podmienky stanovené v odseku 5, **je zlučiteľná** s vnútorným trhom v zmysle článku 107 ods. 3 zmluvy a je oslobodená od notifikačnej povinnosti podľa článku 108 ods. 3 zmluvy za predpokladu, že (odsek 18):  1. na úrovni MSP pomoc spĺňa podmienky stanovené v nariadení (EÚ) č. 1407/2013 a 2. sú splnené všetky podmienky stanovené v tomto článku s výnimkou podmienok stanovených v odsekoch 5, 6, 9, 10 a 11 a 3. v prípade opatrení rizikového financovania poskytujúcich kapitálové a kvázi kapitálové investície do oprávnených podnikov alebo úvery oprávneným podnikom opatrenie mobilizuje dodatočné financovanie od nezávislých súkromných investorov na úrovni finančných sprostredkovateľov alebo MSP, aby sa dosiahla celková miera súkromnej účasti minimálne 60 % rizikového financovania poskytnutého MSP. |  |

|  |  |
| --- | --- |
| **Článok 22**  **Pomoc pre začínajúce podniky** | **Kontrola zlučiteľnosti (OK?)** |
| * Zlučiteľná a oslobodená od notifikačnej povinnosti za predpokladu, že sú splnené všeobecné podmienky zlučiteľnosti a podmienky tohto článku (odsek 1). * **Oprávnený podnik** je akýkoľvek nekótovaný malý podnik, ktorý bol zapísaný do obchodného registra pred najviac piatimi rokmi a spĺňa tieto podmienky:   a) neprevzal činnosť iného podniku;  b) ešte neprerozdeľoval zisky;  c) nevznikol v dôsledku fúzie.   * Pri **oprávnených podnikoch**, na ktoré sa nevzťahuje povinný zápis do obchodného registra, sa za začiatok päťročnej lehoty týkajúcej sa oprávnenosti môže považovať buď okamih, keď podnik začne vykonávať svoju hospodársku činnosť, alebo keď mu vzniká daňová povinnosť z hospodárskej činnosti.   **Odchylne** od prvého pododseku písm. c) sa podniky, ktoré vznikli v dôsledku koncentrácie medzi podnikmi oprávnenými získať pomoc podľa tohto článku, takisto považujú za oprávnené podniky, a to až do piatich rokov od dátumu zápisu do obchodného registra najstaršieho z podnikov, ktorý sa zúčastnil na fúzii (odsek 2):   * **Formy pomoci pre začínajúce podniky**:   + úvery: s úrokovými sadzbami, ktoré nie sú v súlade s trhovými podmienkami, s dĺžkou trvania 10 rokov a do maximálnej nominálnej výšky 1 milión EUR; 1,5 milióna EUR pre podniky v oblastiach podľa článku 107 ods. 3 písm. c) ZFEÚ; 2 milióny EUR pre podniky v oblastiach podľa článku 107 ods. 3 písm. a) ZFEÚ. Pre úvery s dĺžkou trvania od 5 do 10 rokov možno maximálne sumy upraviť vynásobením vyššie uvedených súm pomerom medzi trvaním 10 rokov a skutočným trvaním úveru. Pre úvery s dĺžkou trvania kratšou než 5 rokov je maximálna suma rovnaká ako pre úvery s dĺžkou trvania 5 rokov,   + záruky: s poplatkami, ktoré nie sú v súlade s trhovými podmienkami, s dĺžkou trvania 10 rokov a do maximálnej výšky zaručenej sumy 1,5 mil. EUR; 2,25 milióna EUR pre podniky v oblastiach podľa článku 107 ods. 3 písm. c) ZFEÚ; 3 milióny EUR pre podniky v oblastiach podľa článku 107 ods. 3 písm. a) ZFEÚ. Pre záruky s dĺžkou trvania od 5 do 10 rokov možno maximálne zaručené sumy upraviť vynásobením vyššie uvedených súm pomerom medzi trvaním 10 rokov a skutočným trvaním záruky. Pre záruky s dĺžkou trvania kratšou než 5 rokov je maximálna zaručená suma rovnaká ako pre záruky s dĺžkou trvania 5 rokov. Výška záruky **nesmie** presiahnuť 80 % príslušného úveru,   + granty (vrátane kapitálových alebo kvázi kapitálových investícií); zníženia úrokových sadzieb a poplatkov za záruky do výšky ekvivalentu hrubého grantu 0,4 milióna EUR, 0,6 milióna EUR pre podniky v oblastiach podľa článku 107 ods. 3 písm. c) ZFEÚ; 0,8 milióna EUR pre podniky v oblastiach podľa článku 107 ods. 3 písm. a) ZFEÚ (odsek 3). * Príjemca môže dostať podporu prostredníctvom **kombinácie nástrojov pomoci** uvedených v odseku 3 tohto článku, ak sa podiel sumy poskytnutej prostredníctvom jedného nástroja pomoci, vypočítaný na základe maximálnej výšky pomoci povolenej pre tento nástroj, zohľadní na účely zistenia reziduálneho podielu maximálnej výšky pomoci povolenej pre ostatné nástroje, ktoré sú súčasťou takto kombinovaného nástroja (odsek 4). * V prípade malých a inovačných podnikov sa **maximálne sumy** stanovené v odseku 3 môžu zdvojnásobiť (odsek 5). |  |

|  |  |
| --- | --- |
| **Článok 23**  **Pomoc na alternatívne obchodné platformy zamerané na MSP** | **Kontrola zlučiteľnosti (OK?)** |
| * Zlučiteľná a oslobodená od notifikačnej povinnosti za predpokladu, že sú splnené všeobecné podmienky zlučiteľnosti a podmienky tohto článku (odsek 1). * Ak je prevádzkovateľ platformy **malým podnikom**, opatrenie pomoci môže mať formu pomoci pre začínajúci podnik v prospech prevádzkovateľa platformy, pričom v takomto prípade sa uplatňujú podmienky stanovené v článku 22 (odsek 2). * Opatrenie pomoci môže mať formu daňových stimulov v prospech nezávislých súkromných investorov, ktorí sú fyzickými osobami, pokiaľ ide o ich rizikové finančné investície realizované prostredníctvom alternatívnej obchodnej platformy do podnikov oprávnených za podmienok stanovených v článku 21. |  |

|  |  |
| --- | --- |
| **Článok 24**  **Pomoc na náklady na prieskum** | **Kontrola zlučiteľnosti (OK?)** |
| * Zlučiteľná a oslobodená od notifikačnej povinnosti za predpokladu, že sú splnené všeobecné podmienky zlučiteľnosti a podmienky tohto článku (odsek 1). * **Oprávnenými nákladmi** sú náklady na úvodné posúdenie a formálnu hĺbkovú analýzu uskutočnené správcami finančných sprostredkovateľov alebo investormi s cieľom určiť oprávnené podniky podľa článkov 21 a 22 (odsek 2). * **Intenzita pomoci** nepresahuje 50 % oprávnených nákladov (odsek 3). |  |

1. Pri určovaní súladu s ustanoveniami o kumulácii podľa prvej vety tohto písmena sa neberie do úvahy financovanie poskytnuté konečným príjemcom v rámci podpory z Fondu InvestEU podľa kapitoly III oddielu 16 ani náklady, na ktoré sa toto financovanie vzťahuje. Namiesto toho sa suma relevantná na určenie súladu s ustanoveniami o kumulácii podľa prvej vety tohto písmena vypočíta takto: najskôr sa od celkových oprávnených nákladov na projekt odpočíta nominálna suma financovania v rámci podpory z Fondu InvestEU, pričom sa získajú celkové zvyšné oprávnené náklady; následne sa vypočíta maximálna výška pomoci, a to tak, že príslušná najvyššia intenzita pomoci alebo výška pomoci sa uplatní len na celkové zvyšné oprávnené náklady.

   V prípade článkov, pri ktorých je strop vymedzujúci notifikačnú povinnosť vyjadrený ako maximálna výška pomoci, sa pri určovaní toho, či sa dodržiavajú stropy vymedzujúce notifikačnú povinnosť uvedené v článku 4, nezohľadňuje ani nominálna výška financovania poskytnutého konečným príjemcom s podporou z Fondu InvestEU.

   Alternatívne, v prípade úverov v prvom rade alebo záruk na úvery v prvom rade podporovaných z Fondu InvestEU podľa kapitoly III oddielu 16 sa ekvivalent hrubého grantu pomoci obsiahnutej v takýchto úveroch alebo zárukách poskytnutých konečným príjemcom môže vypočítať primerane podľa článku 5 ods. 2 písm. b) alebo c). Tento ekvivalent hrubého grantu pomoci sa môže v súlade s prvou vetou tohto písmena použiť na zabezpečenie toho, aby kumulácia s akoukoľvek inou pomocou na rovnaké identifikovateľné oprávnené náklady nemala za následok prekročenie najvyššej intenzity pomoci alebo výšky pomoci uplatniteľnej na pomoc podľa tohto nariadenia alebo príslušného stropu vymedzujúceho notifikačnú povinnosť podľa tohto nariadenia. [↑](#footnote-ref-1)